নিজস্ব প্রতিনিধি : বিক্ষোভে উত্তাল কলকাতার বেকার হোস্টেল। ডেঙ্গি নিয়ে সোচ্চার হওয়ায় প্রতিবাদে হস্টেলে তাণ্ডব চালানোর অভিযোগ বহিরাগতদের বিরুদ্ধে। সুপারের সামনেই দুই আবাসিককে মারধর করা হয় বলেও অভিযোগ। ক্যাম্পাসে জঞ্জাল...সিঁড়ির তলায় জমা জল। এককথায় ডেঙ্গির আঁতুরঘর। আতঙ্কে হস্টেল ছাড়ছেন আবাসিকরা। বুধবারই এই নিয়ে সরব হন আবাসিকরা। এমনকী অবস্থান বিক্ষোভেও বসেন তারা। অভিযোগ, সব দেখা সত্ত্বেও উদাসীন সুপার। মরিয়া আবাসিকরা বৃহস্পতিবার ফের সুপার তারিক আহমেদের সঙ্গে দেখা করেন। কিন্তু অভিযোগ, ছাত্রদের কাছে রিপোর্ট দেখতে চান বহিরাগতরা। আবাসিকদের আরও অভিযোগ, সুপারের সামনেই তাঁদের ওপর চড়াও হন বেশকয়েকজন। রীতিমতো মারধর করা হয় তাঁদের। এরপরই অবস্থান বিক্ষোভে ফেটে পড়েন আবাসিকরা। পরিস্থিতি সামাল দিতে পৌছন মোলানা আজাদ কলেজের প্রিন্সিপাল। আবাসিকদের বোঝান তিনি।  বেকার হস্টেলে পৌঁছয় তালতলা থানার পুলিস। কিন্ত, চিঁড়ে ভেজেনি। আবাসিকদের দাবি একটাই, অবিলম্বে পদ ছাড়তে হবে সুপারকে। যদিও বহিরাগত প্রবেশের অভিযোগ অস্বীকার করেছেন সুপার।